Early B, oftewel Earl Swartz, is een van twee kinders en beskryf homself as ’n eks­trovert. Hy het in ’n huis grootgeword waar sy pa gereeld vir hulle op sy mondfluitjie deuntjies gespeel het. Hy het ook in sy kerk baie blootstelling aan musiek gekry.
Hy was sewe jaar lid van die groep Earl & Agemi, waarna hy sy loopbaan as solokunstenaar begin het. Hy het onlangs ’n platekontrak met Universal Music geteken.
Hy het die afgelope nege jaar ’n gereelde gesig geword by van die land se grootste feeste en konserte, soos die KKNK.
Hy is veral bekend vir sy treffer, “Cerebellum”, wat hom ’n Ghoema-prys besorg het vir Beste Hip-hop-liedjie van 2017.
Die rapper het ’n diploma in film- en televisievervaardiging wat baie nuttig te pas kom vir hierdie doeleindes en hom ook ’n rol besorg het in die plaaslik vervaardigde televisiereeks Hotel Songololo.
“My pa is ’n goeie storieverteller. Hy het die beste aandstories vertel toe ons jonger was. Ek het besef ek kan dit ook doen en dat ek so baie het om te sê. Dis wat my vorentoe dryf.”
Early B beskryf sy musiekstyl as energiek en catchy. Hy het nog baie planne vir die toekoms, insluitende ’n landwye toer en nog baie musiekvideo’s.